Puguhkuna hawkri avit ini fet danuh,
ig Kiyavwiye Jesus danuh avitit paytwempu Betaniya.
Ayge guvinkis Mahi gukak Marta gikak Lazaru,
ku pariye ig Kiyavwiye Jesus kannikase ariw gimiremni.
Ayge hiyeg kehe axka adahan kiyathene Kiyavwiye Jesus.
Eg Marta kuwegwano gidahankis madikte hiyeg ayge.
Igme kiyavwiye Lazaru ayge gikakkis neras ku pariye ahumwenevwi axtet gikak Kiyavwiye Jesus.
Egme Mahi avim ini eg awna:
— Kiyavwiye Jesus kennesa gimiremni.
Nah imihevgite.
Eg iwe abusku lit imihgi kehka akak “nardu” inyekata.
Ini imihgi ka nitiwnisima.
Ayteke eg dimukwin gikugkavrikut Kiyavwiye Jesus.
Ayteke eg manpuse gikugku akak gusemnu.
Ini imihgi amihyi kivunse payt.
Pahavwi awayg ayge ig hiyapni hene,
ig ka batek.
Igwata Kiyavwiye Jesus gikannuhni ke usuhbe.
Ig amekene Simawh gikamkayh Judas Iskariyotismin.
Igi ku pariye gikamaykiswitmet Kiyavwiye Jesus gitkis givetunyavu.
Ig awna:
— Inin imihgi ka nitiwnisima.
Ikkam adahan in piyukwika adahan ka aynsima karukri,
mpanamku madikawku madikwa (300) karukri.
Mmahki eg sarayhpin waditnevyenen hene?
Mmahki eg ka ikepni wotwiy?
Ikkam adahan in piyukwika adahan akakuravig ibekhepka givuwiwkis madiptavye.
Ig awna inakni hene ke wotbe ig batek gikakkis madiptavyebe.
Bawa kawa.
Ig awna hene awaku ig amepye.
Ig avuriwkevutne ukakura hawata ku kariwntak ig gibetki wiwh.
Igme Kiyavwiye Jesus hiyapni hene,
ig awna git:
— Maytwangu.
Eg darihe inin imihgi adahan nahegbetepten adahan nah avuhpiki.
Hiyawa avanenekwa yis avuriw madiptavye.
Heneme nahme ka misekwevyema ay yibet avanenekwatma adahan yis navuriwten.
Ayteke ariwnteke ini ka aynsima hiyeg kinetni Kiyavwiye Jesus gak ku ig ayge avit Betaniya.
Igkis kinetni hene nikwe igkis atere giyawaswetni.
Igkis hawata giyawaswetni Lazaru,
ner ku pariye Kiyavwiye Jesus kannikase ariw gimiremni.
Mmanawa neras muwveg kiyatyevwi kuwis ahegbete ginetnikis adahan igkis giwmasepten Lazaru hawata.
Mmanawa ka aynsima judeyenevwi giwewkistenkis miniw giwkis adahan kamaxwevye givitit Kiyavwiye Jesus awaku ku samah ig kannikase Lazaru ariw gimiremni.